# Suomen FAO -toimikunnan kokous

Aika: keskiviikko 25.9.2019 klo 10.00 - 12.00. Videoyhteys Rooman suurlähetystöön

Osallistujat: Jyri Ollila (pj.)/MMM, Marja-Liisa Tapio-Biström/MMM, Jarmo Salonen/MMM, Sanna-Liisa Taivalmaa/UM, Katharina Bäckman/UM, Johanna Laiho-Kauranne/Luke, Jenna Kettunen/Solidaarisuus, Marika Säynevirta/ETL, Juha Ruippo/MTK, Satu Lassila/ROO, Aulikki Hulmi/ROO, Eija Napoli/ROO, Noora Isoranta/ROO ja Anna Santala (siht.)/MMM

Asialista

Puheenjohtaja kertoi aluksi alkuviikolla Helsingissä järjestetystä Suomen EU –puheenjohtajuuskauden epävirallisesta maatalousministereiden kokouksesta.

1. Teemakeskustelu: Luken tilastotyö ja yhteistyö FAO:n kanssa, tilastojohtaja Johanna Laiho-Kauranne, Luke

Johanna Laiho-Kauranne esitteli Luken työtä Suomen ruoka- ja luonnonvara- tilastojen tilastoviranomaisena, jolla on tiedonantovelvollisuus tuottamiensa ja jalostamiensa tilastojen suhteen. Diaesitys tämän raportin liitteenä. Agenda 2030 ja kestävän kehityksen tavoitteiden (SDG) indikaattorien seuranta on Suomessa jaettu eri viranomaisille. Luken vastuulla olevat indikaattorit Suomessa ovat FAO:n koordinoimia YK:ssa. Näitä ovat biosfääriä koskevat sekä eräät yhteiskuntaan liittyvät indikaattorit, mm. zero hunger, tasa-arvo ja kestävä kulutus (SDG:t 2, 5, 12, 14 ja 15). Kansallisten indikaattorien seuranta tehdään yhdessä Tilastokeskuksen kanssa, joka Suomen päätilastoviranomaisena pitää yllä kansallista Kestävän kehityksen YK indikaattorit (Agenda 2030) portaalia. Tilastoinnin lisäksi tärkeää on myös niihin liittyvän sanoman välittäminen. Myös Suomella riittää vielä parannettavaa joidenkin indikaattorien osalta. Indikaattorien vertailukelpoisuus eri maiden välillä herättää kysymyksiä. Jatkossa tule myös pohtia, tulisiko kestävän kehityksen määritelmää, johon indikaattorit pohjautuvat, kehittää.

Suomella on paljon annettavaa esimerkiksi makean veden kalataloustilastoissa ja –asioissa. Lukella on paljon tietoa myös koko ruokajärjestelmässä syntyvästä ruokahävikistä, jota voitaisiin käyttää hyödyksi myös FAO:n työssä. FAO onkin pyytänyt Lukelta yhteistyötä kalahävikkiseurannassa. Vaikka FAO ei pysty työtä rahoittamaan, menetelmätyön uudenlaista mallinnusta pyritään pilotoimaan Lukessa. Lukella ja FAO:lla on ollut yhteistyötä myös metsäpuolella (Global Forest Resources Assessment, FRA), jossa mm. jatkuvuuden avulla on saatu hyviä tuloksia useissa maissa.

Toimikunta keskusteli mm. ruokajärjestelmän eri vaiheissa syntyvästä ruokahävikistä (esim. maatiloilla). Tutkimusten tarkoituksena on löytää keinot, miten yhdessä voidaan löytää ratkaisuja. Jo ruokahävikin määritelmä tuottaa ongelmia, esim. FAO katsoo ruokahävikiksi pikkukalat, joita ei käytetä ihmisten ravitsemuksessa, vaan hyödynnetään eläinten rehuna. Indikaattorien vertailukelpoisuus ja tiedon saannin ongelmat herättivät myös keskustelua. Myös Suomella on vaikeus tuottaa tietoa joissakin asioissa. Nostettiin esiin, että FAO:n keskeisiä perustehtäviä on globaalien tilastojen tuottaminen ja on hienoa, että Suomi voi tässä työssä tukea FAO:ta. FAO:n uusi pääjohtaja Qu Dongyu on korostanut tilastotyön tärkeyttä ja sovittiin, että hänelle tullaan esittelemään Luken työtä tulevalla Suomen vierailulla ensi vuonna. Nostettiin esiin myös vaikeus tuottaa sukupuolen mukaan jaoteltua tietoa, sillä esim. kulttuuriset seikat voivat vaikuttaa mm. maanomistuksen. Esimerkiksi Suomessakin maaperintö saattaa mennä vielä usein miespuoliselle perijälle, vaikka juridisesti Suomessa on 100 % tasa-arvo maanomistukseen liittyvissä asioissa. Tämänkaltaisia kulttuurisia asioista ei kuitenkaan seurata kestävän kehityksen SDG indikaattorityössä.

1. FAO:n uusi pääjohtaja Qu Dongyu
* ensivaikutelmia Roomasta ja Brysselistä (FAO-agri 17.9)

Elokuun alussa kautensa aloittanut uusi pääjohtaja kiinalainen Qu Dongyu on aloittanut dynaamisesti ja uudet tuulet puhaltavat Roomassa. Tunnelmat ovat olleet positiivisia myös jäsenistön keskuudessa ja tuntuu siltä, että pääjohtaja haluaa kaataa vaalikampanjan aikana mahdollisesti syntyneet ennakkoluulot. Pääjohtaja on ollut aktiivinen henkilöstön motivoinnissa, hän on mm. erottanut henkilöstöpäällikön, pidentänyt äitiyslomaa, puuttunut matkustussääntöihin sekä FAO:n kanttiinien laatuun. Hän mm. kätteli jokaisen työntekijän työpisteillä ja on pyytänyt tuomaan esiin mahdolliset ongelmat suoraan hänelle. Sama suuntaus ollut myös suhteessa jäsenmaihin. Pääjohtaja vaikuttaa välittömältä ja itsevarmalta ja häneen on helppoa saada kontakti. Suomen edustajat ovat tavanneet Qu:n jo useaan otteeseen, mm. Pohjoismaisella lounaalla ja hänelle on esitetty kutsu saapua Suomeen lokakuussa 2020 Kansainvälisen kasvinterveysvuoden konferenssin yhteydessä. Pääjohtajan ja EU:n välinen lounas järjestetään 21.10. Avs. Kalkku osallistuu parhaillaan New Yorkissa Qu:n järjestämille illallisille ja he tapaavat myös lokakuussa Roomassa CFS:n yhteydessä. Qu:n Hand-in-hand aloitteen tavoitteena on tuoda kehitysmaita ja avunantajia yhteen niin, että operatiivinen ja normatiivinen työ kulkisivat käsi kädessä. Hän on perustanut nuorisokomitean ja naiskomitean. Qu myös yrittää saada Kinaa ja USA:a toimimaan yhdessä. Nyt tulee miettiä, miten Suomi voi vastata tähän hyvään lähtöön. Suomea arvostetaan FAO:ssa, mutta hyvällä maineella ei voi ratsastaa loputtomasti, ellei ole jotain annettavaa. Pääjohtajan positiiviseen alkuun ei myöskään pidä suhtautua varauksettomasti. Brysselin FAO-agri kokouksessa EU –maat painottivat varuillaan oloa, pääjohtajan todellinen politiikka nähdään ensi kerran, kun saadaan ehdotukset budjetin ja työohjelman mukautuksista joulukuun hallintoneuvostoon.

Toimikunta oli tyytyväinen kuullessaan pääjohtajan positiivisesta aloituksesta, erityisesti avausta henkilöstöön päin pidettiin tärkeänä. FAO:n edelliset pääjohtajat ovat olleet täysin eristäytyneitä henkilöstöstä ja henkilöstöä on kohdeltu huonosti. Kysyttiin USA:n ja Saksan ensireaktioista. Pääjohtaja on saanut positiivisia viestejä USA:lta ja maa on vakuuttanut sitoutumistaan FAO:n työhön jatkossakin. Myös Saksan suhtautuminen on ollut positiivista. Molemmat maat ovat kuitenkin realisteja.

1. European Commission on Agriculture, ECA 1.-2.10 Budapest

Santala kertoi, että FAO:n Euroopan maatalouskomission kokous järjestetään joka toinen vuosi ja se on Euroopan ja Keski-Aasian aluekonferenssin valmisteluelin. EU- maiden osallistuminen ECA:n kokouksiin on perinteisesti ollut suhteellisen vaatimatonta erityisesti läntisten ja eteläisten jäsenmaiden osalta. ECA:a onkin pyritty kehittämään enemmän teknisiin kysymyksiin keskittyväksi. Kaksi vuotta sitten aiheena olivat eläinlääkintöasiat ja tänä vuonna keskitytään kasvinterveyteen. Myös IYPH2020 on vahvasti esillä kokouksessa. Suomen osallistujat ovat Hulmi, Santala sekä kasvinterveysasiantuntija Ralf Lopian. Suomi toimii EU:n puheenjohtajana myös ECA:ssa.

Hulmi nosti esiin ECA:n valmisteleman Euroopan aluekonferenssien (ERC) kokouspaikkojen painottumisen viime aikoina alueen itäisiin osiin. Keväällä 2020 ERC järjestetään Uzbekistanissa. Indikoiko tämä mahdollisesti poliittista suuntautumista itään, jota nykyisen pääjohtajan kotimaa Kiina on esim. silkkitien kautta edistänyt? Venäjä on myös nostanut esiin Euroopan alueryhmän suuren koon suhteessa muihin alueisiin ja on esittänyt sen jakamista kahdeksi ryhmäksi (itä-länsi).

1. Ruokaturvakomitea, CFS, 14.-18.10 Rooma

Taivalmaa esitteli 14.-18.10 Roomassa kokoontuvan maailman ruokaturvakomitean (CFS) asialistan, Suomen valtuuskunnan sekä Suomen mm. Kanadan ja WFP:n kanssa yhteistyössä järjestämän kouluruokailu sivutapahtuman. Suomen valtuuskunnan johtajana toimii avs. Elina Kalkku UM:stä. Sivutapahtumasta ja samalla viikolla järjestettävistä Suomi-WFP kahdenvälisistä konsultaatioista johtuen on Suomen valtuuskunta tavanomaista suurempi. Suomalaiset kansalaisjärjestöt eivät tänä vuonna lähetä edustajaansa kokoukseen. MTK:sta osallistuu johtaja Juha Ruippo.

CFS:n ainoana päätösasiakohtana tänä vuonna on komitean monivuotinen työohjelma. Muita keskusteltavia asioita ovat mm. ensi vuonna päätettäväksi tulevat agroekologia sekä kestävät ruokaturva- ja ravitsemusjärjestelmät.

Taivalmaan esitys tämän raportin liitteenä.

1. Muut syyskauden 2019 kokoukset, tapahtumat ja vierailut
* (Hulmi) **Alkuperäiskansojen arktinen kalastusseminaari** järjestettiin 23.9 Roomassa. Suomi oli Saamelaiskäräjien pyynnöstä ollut aloitteentekijä seminaarin järjestämisestä. Avajaistilaisuudessa esillä olivat Suomen lisäksi Kanada, Venäjä ja Norja. Tapio Hakaste MMM:stä edusti erinomaisesti Suomen hallituksen näkökulmaa. Perustettiin Friends of Indigenous Peoples ryhmä, johon Kanada ilmoittautui. Myös Suomen syytä ilmoittautua jäseneksi.

Kettunen kysyi öljynporauksesta arktisilla alueilla ja Norjan kaksoisroolista. Tämä ei ollut noussut esiin. Ympäristöasioista oli puhuttu yleisellä tasolla.

* 1.10 TAITASMARTGIS-seminaari Helsingin yliopistolla. Afrikan ilmastonmuutos ja koulutusyhteistyö Keniassa.
* 1.10 Eduskunnan maatalousvaliokunnan ilmastoseminaari

* 3.10 seminaari *Toimenpiteet maailman metsien pelastamiseksi ja maaperän köyhtymisen estämiseksi,* Järjestäjinä Kv-luonnonvarapolitiikan yhteistyöryhmä, Kv-metsäpolitiikan asiantuntijaryhmä, FAO –toimikunta
* 28.10 *CAP 2020 – From Arguments to Settlements,* Eduskunnan maatalousvaliokunnan seminaari, jossa mm. CAP:in ilmastoasiat fokuksessa. Puhujina mm. EU:n komissio, OECD ja FAO. ADG Rene Castro puhuu FAO:n ilmastotyöstä

.

* 29.10 FAO –toimikunta järjestää seminaarin, jossa Castro pääpuhujana
* 15.11 *The New Africa EU Agenda, HY, UM, MMM*

EU:n ja Afrikan kumppanuuden vahvistaminen, kestävä kauppa ja maatalousarvoketjujen hallinta. Puhujina mm. Leonard Mizzi/DEVCO, Fazer, Cardiff prof., Oxfam Int., SOK, Finnfund.

* 26.-27.11 *Visit of the SUN Coordinator Gerda Verburg, UM, MMM*

27.11 seminaari. Tapaamisia Suomen ravitsemusasiantuntijoiden kanssa. Rahoituksen lisäksi SUN etsii myös yhteistyökumppaneita.

* 2.-6.12 FAO:n hallintoneuvosto Rooma
1. Seuraava kokous

Seuraava kokous järjestetään marraskuun loppupuolella, ennen FAO:n seuraavaa hallintoneuvoston istuntoa (2.-6.12). Toimikuntaa informoidaan kokousajankohdan selvittyä.

1. Muut mahdolliset asiat

Bäckman kertoi lyhyesti YK:n aavikoitumissopimuksen osapuolikokouksesta (2.-13.9), johon Suomi osallistui EU:n puheenjohtajamaana 10 hengen valtuuskunnalla. Bäckman kiitti MMM:n osoittamasta henkilövahvistuksesta.

Intiassa järjestetyssä kokouksessa oli osallistujia 8500 (27 EU:n jäsenmaata). Agendalla uutena asiana olivat maanhallinta ja maankäyttöoikeuksien vahvistamien, minkä yhteydessä naisten omistuskysymykset nousivat esiin. Kokous sai aikaan kuivuutta koskeva päätöksen. Muita asiakohtia olivat mm. aavikoituminen, maaperän huonontuminen, muuttoliike ja sukupuolten tasa-arvokysymykset. Suomen valtuuskunnan raportti jaetaan FAO-toimikunnalle sen valmistuttua.

Pöytäkirjan vakuudeksi

Jyri Ollila Anna Santala

puheenjohtaja sihteeri